CELEX: 
Language: mt
Date: 2020-10-14 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament tal-Kunsill (UE) 2017/1939 fir-rigward tal-kategoriji ta’ data personali operazzjonali u l-kategoriji ta’ suġġetti tad-data li d-data personali operazzjonali tagħhom tista’ tiġi pproċessata fl-indiċi tal-fajls tal-każijiet mill-Uffiċċju tal-Prosekutur Pubbliku Ewropew

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament tal-Kunsill (UE) 2017/1939 tat-12 ta’ Ottubru 2017
                  1
                stabbilixxa l-Uffiċċju tal-Prosekutur Pubbliku Ewropew (“l-UPPE”) biex jinvestiga, jagħmel prosekuzzjoni u jressaq quddiem il-ġustizzja l-awturi u l-kompliċi ta’ reati kriminali li jaffettwaw l-interessi finanzjarji tal-Unjoni. Sabiex jintlaħqu l-objettivi tiegħu, l-UPPE jiddependi fuq sistema ta’ ġestjoni tal-każijiet (“is-CMS”, case management system), li jenħtieġ li tkun stabbilita, tkun proprjetà u tkun ġestita mill-UPPE. Jenħtieġ li l-informazzjoni fis-CMS tinkludi informazzjoni rċevuta dwar reati possibbli li jaqgħu fil-kompetenza tal-UPPE, kif ukoll informazzjoni mill-fajls tal-każijiet, anke meta dawn ikunu ngħalqu. Is-CMS għandha tinżamm u tkun ġestita skont ir-regoli stabbiliti fir-Regolament tal-Kunsill (UE) 2017/1939 u fir-regoli ta’ proċedura interni tal-UPPE. 
            
            
               Is-CMS għandha jkun fiha, flimkien mar-reġistru ta’ informazzjoni miksuba mill-UPPE skont l-Artikolu 24 tar-Regolament tal-Kunsill (UE) Nru 2017/1939 u l-informazzjoni kollha mill-fajls tal-każijiet maħżuna elettronikament fis-CMS, indiċi tal-fajls tal-każijiet kollha. L-indiċi ma għandu jkun fih l-ebda data personali operazzjonali minbarra d-data meħtieġa biex jiġu identifikati każijiet jew biex jiġu stabbiliti rabtiet bejn il-fajls tal-każijiet differenti. Il-Kummissjoni għandha s-setgħa li tadotta atti delegati biex telenka l-kategoriji ta’ data personali operazzjonali u l-kategoriji ta’ suġġetti tad-data li d-data personali operazzjonali tagħhom tista’ tiġi pproċessata fl-indiċi. Din il-lista għandha tiġi inkluża f’anness tar-Regolament tal-Kunsill (UE) 2017/1939. B’dan ir-Regolament Delegat, il-Kummissjoni tadotta l-anness tar-Regolament tal-Kunsill (UE) 2017/1939. 
            
            
               Fir-rigward tal-kategoriji ta’ suġġetti tad-data li d-data personali operazzjonali tagħhom tista’ tiġi pproċessata fl-indiċi, l-anness jirreferi għall-persuni suspettati jew akkużati f’proċedimenti kriminali tal-UPPE u għall-persuni kkundannati wara l-proċedimenti kriminali tal-UPPE, kif ukoll il-kuntatti jew l-assoċjati tagħhom. Huwa jkopri wkoll il-persuni fiżiċi li rrappurtaw jew li huma vittmi ta’ reati li jaqgħu fil-kompetenza tal-UPPE. L-għażla tal-kategoriji ta’ data personali operazzjonali li tista’ tiġi pproċessata fl-indiċi saret b’mod li jiżgura bilanċ sodisfaċenti bejn id-drittijiet tal-protezzjoni tad-data tas-suġġetti tad-data u l-effettività tal-investigazzjonijiet u l-prosekuzzjonijiet mill-UPPE. 
            
            
               Skont l-Artikolu 51 tar-Regolament tal-Kunsill (UE) 2017/1939, għandha ssir distinzjoni ċara bejn id-data personali operazzjonali tal-kategoriji differenti ta’ suġġetti tad-data. Għalhekk, il-lista tal-kategoriji ta’ data personali operazzjonali dwar persuni akkużati, suspettati u kkundannati hija aktar estensiva minn dik dwar il-kuntatti jew l-assoċjati tagħhom u l-persuni li rrappurtaw jew li huma vittmi ta’ reati li jaffettwaw l-interessi finanzjarji tal-Unjoni. Dawn il-listi jistgħu jiġu aġġornati fil-futur sabiex jitqiesu l-iżviluppi fit-teknoloġija tal-informazzjoni u fid-dawl tal-istat ta’ progress fis-soċjetà tal-informazzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Qabel l-adozzjoni ta’ dan l-att, il-Kummissjoni kkonsultat il-grupp ta’ esperti magħmul minn rappreżentanti tal-Istati Membri, li ġie stabbilit skont l-Artikolu 20(4) tar-Regolament tal-Kunsill (UE) Nru 2017/1939. Il-Kummissjoni kkonsultat ukoll il-Kontrollur Ewropew għall-Protezzjoni tad-Data fit-3 ta’ Lulju 2020 u ppubblikat l-abbozz tar-Regolament Delegat għall-feedback pubbliku fis-6 ta’ Awwissu 2020. 
            
            
               3.ELEMENTI ĠURIDIĊI TAL-ATT DELEGAT
            
            
               Skont l-Artikolu 44(4) tar-Regolament tal-Kunsill (UE) 2017/1939, is-CMS għandha tinkludi: (a) reġistru ta’ informazzjoni miksuba mill-UPPE skont l-Artikolu 24 tar-Regolament tal-Kunsill (UE) 2017/1939, inkluż kwalunkwe deċiżjoni relatata ma’ dik l-informazzjoni; (b) indiċi tal-fajls tal-każijiet kollha; u (c) l-informazzjoni kollha mill-fajls tal-każijiet maħżuna elettronikament fis-CMS f’konformità mal-Artikolu 45(3) tar-Regolament tal-Kunsill (UE) Nru 2017/1939. Skont l-Artikolu 49(3) tar-Regolament tal-Kunsill (UE) 2017/1939, il-Kummissjoni għandha s-setgħa li tadotta atti delegati li jelenkaw il-kategoriji ta’ data personali operazzjonali u l-kategoriji ta’ suġġetti tad-data li d-data personali operazzjonali tagħhom tista’ tiġi pproċessata fl-indiċi. B’dan ir-Regolament Delegat, il-Kummissjoni teżerċita din is-setgħa skont l-Artikolu 115 tar-Regolament tal-Kunsill (UE) 2017/1939, li skont dan, is-setgħa li tadotta atti delegati msemmija fl-Artikolu 49(3) tar-Regolament tal-Kunsill (UE) 2017/1939 hija mogħtija lill-Kummissjoni għal perjodu ta’ żmien indeterminat mill-20 ta’ Novembru 2017 u tista’ tiġi revokata f’kull ħin mill-Parlament Ewropew jew mill-Kunsill skont il-kundizzjonijiet elenkati fih. 
            
            
               Għal fini tar-Regolament tal-Kunsill (UE) 2017/1939, “data personali operazzjonali” tfisser id-data personali kollha pproċessata mill-UPPE għall-finijiet stipulati fl-Artikolu 49(1) tar-Regolament tal-Kunsill (UE) 2017/1939, jiġifieri: (a) investigazzjonijiet u prosekuzzjonijiet kriminali mwettqa f’konformità mar-Regolament tal-Kunsill (UE) Nru 2017/1939; jew (b) skambju ta’ informazzjoni mal-awtoritajiet kompetenti tal-Istati Membri tal-Unjoni Ewropea u ma’ istituzzjonijiet, korpi, uffiċċji u aġenziji oħra tal-Unjoni f’konformità mar-Regolament tal-Kunsill (UE) Nru 2017/1939; jew (c) kooperazzjoni ma’ pajjiżi terzi u organizzazzjonijiet internazzjonali f’konformità mar-Regolament tal-Kunsill (UE) 2017/1939. 
            
            
               Meta titqies il-leġiżlazzjoni eżistenti tal-UE dwar il-protezzjoni tad-data, u b’mod partikolari r-Regolament (UE) 2016/679 (ir-Regolament Ġenerali dwar il-Protezzjoni tad-Data)
                  2
                u d-Direttiva (UE) 2016/680,
                  3
                l-għażla tal-kategoriji ta’ data personali operazzjonali saret b’mod li tillimita l-interferenza mad-dritt tas-suġġetti tad-data għall-protezzjoni tad-data għal ipproċessar tad-data li jkun proporzjonat u meħtieġ għall-fini li għalih tiġi pproċessata dik id-data. Għalhekk, skont l-Artikolu 51 tar-Regolament tal-Kunsill (UE) Nru 2017/1939, dan l-att delegat jipprevedi lista itwal ta’ kategoriji ta’ data personali operazzjonali li tista’ tiġi pproċessata fl-indiċi meta din tikkonċerna persuni suspettati jew akkużati, jew li ġew ikkundannati għal reati li jaffettwaw l-interessi finanzjarji tal-Unjoni fi proċedimenti kriminali tal-UPPE aktar milli l-kuntatti jew l-assoċjati tagħhom u l-persuni fiżiċi li rrappurtaw jew li huma vittmi ta’ dawn ir-reati. Jenħtieġ li l-ipproċessar ta’ data personali operazzjonali ta’ kuntatti, ta’ assoċjati, ta’ vittmi, jew ta’ persuni li jirrapportaw fl-indiċi jkun limitat għal dak li huwa meħtieġ u proporzjonat sabiex l-UPPE jwettaq il-kompiti tiegħu ta’ investigazzjoni u prosekuzzjoni. Fi kwalunkwe każ, l-Artikolu 49(5) tar-Regolament tal-Kunsill (UE) 2017/1939 jirrikjedi lill-UPPE jipproċessa d-data personali operazzjonali b’mod li jkun jista’ jiġi stabbilit liema awtorità tkun ipprovdiet id-data jew minn fejn tkun ittieħdet id-data.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 14.10.2020
            
            
               li jemenda r-Regolament tal-Kunsill (UE) 2017/1939 fir-rigward tal-kategoriji ta’ data personali operazzjonali u l-kategoriji ta’ suġġetti tad-data li d-data personali operazzjonali tagħhom tista’ tiġi pproċessata fl-indiċi tal-fajls tal-każijiet mill-Uffiċċju tal-Prosekutur Pubbliku Ewropew
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew
                  4
               , u b’mod partikolari l-Artikolu 49(3) tiegħu, 
            
            
               Billi:
            
         
         
            
               (1) 
                     L-Uffiċċju tal-Prosekutur Pubbliku Ewropew (“l-UPPE”) ġie stabbilit biex jinvestiga, jagħmel prosekuzzjoni u jressaq quddiem il-ġustizzja l-awturi u l-kompliċi ta’ reati kriminali li jaffettwaw l-interessi finanzjarji tal-Unjoni.
            
            
               (2)
                     Is-sistema ta’ ġestjoni tal-każijiet tinkludi indiċi tal-fajls tal-każijiet kollha. Id-data personali operazzjonali fl-indiċi hija limitata għad-data meħtieġa biex jiġu identifikati każijiet jew biex jiġu stabbiliti rabtiet bejn il-fajls tal-każijiet differenti. 
            
            
               (3) 
                     Jenħtieġ li jiġu identifikati l-kategoriji ta’ data personali operazzjonali u l-kategoriji ta’ suġġetti tad-data li d-data personali operazzjonali tagħhom tista’ tiġi pproċessata fl-indiċi. 
            
            
               (4)
                     Jenħtieġ li r-Regolament (UE) Nru 2017/1939 jiġi emendat skont dan.
            
            
               (5)
                     Il-grupp ta’ esperti msemmi fl-Artikolu 20(4) tar-Regolament (UE) 2017/1939 ġie kkonsultat fit-8 ta’ Mejju 2020.  
            
            
               (6)
                     Il-Kontrollur Ewropew għall-Protezzjoni tad-Data ta l-opinjoni tiegħu fil-31 ta’ Lulju 2020,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fir-Regolament (UE) 2017/1939, it-test stabbilit fl-Anness ta’ dan ir-Regolament jiżdied bħala Anness.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
            
            
               Magħmul fi Brussell, 14.10.2020
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 283, 31.10.2017, p. 1.
               
               
                  
                     (2)
                  
                        ĠU L 119, 4.5.2016, p. 1. 
               
               
                  
                     (3)
                  
                        ĠU L 119, 4.5.2016, p. 89. 
               
               
                  
                     (4)
                  
                        ĠU L 283, 31.10.2017, p. 1.
               
            
      
    ---documentbreak--- 
      
         
         
            
               ANNESS 
            
            
            
               ANNESS
            
            
                Kategoriji ta’ suġġetti tad-data u kategoriji ta’ data personali operazzjonali msemmija fl-Artikolu 49(3)
            
            
               A. Kategoriji ta’ suġġetti tad-data li d-data personali operazzjonali tagħhom tista’ tiġi pproċessata fl-indiċi:
            
            
               (a)persuni suspettati jew akkużati fil-proċedimenti kriminali tal-UPPE;
            
            
               (b)persuni kkundannati wara l-proċedimenti kriminali tal-UPPE;
            
            
               (c)persuni fiżiċi li rrappurtaw jew li huma vittmi ta’ reati li jaqgħu fil-kompetenza tal-UPPE;
            
            
               (d)kuntatti jew assoċjati ta’ waħda mill-persuni msemmija fil-punti (a) jew (b).
            
            
            
               B. Kategoriji ta’ data personali operazzjonali tal-kategoriji ta’ suġġetti tad-data msemmija fil-punti (a) u (b) tat-taqsima A li tista’ tiġi pproċessata fl-indiċi:
            
            
               (a)il-kunjom, il-kunjom ta’ xebba, l-ismijiet mogħtija u kwalunkwe psewdonimu jew isem assunt;
            
            
               (b)id-data u l-post tat-twelid;
            
            
               (c)in-nazzjonalità;
            
            
               (d)is-sess;
            
            
               (e)il-post ta’ residenza, il-professjoni u l-post fejn tinsab il-persuna konċernata;
            
            
               (f)in-numri tas-sigurtà soċjali, il-kodiċijiet tal-ID, il-liċenzji tas-sewqan, id-dokumenti ta’ identifikazzjoni, id-data tal-passaport, in-numru tad-dwana u ta’ identifikazzjoni tat-taxxa;
            
            
               (g)id-deskrizzjoni u n-natura tar-reati allegati, id-data meta twettqu u l-kategorija kriminali tar-reati; 
            
            
               (h)informazzjoni dwar persuni ġuridiċi relatati ma’ individwi identifikati jew identifikabbli li huma suġġetti għal investigazzjoni mwettqa mill-Uffiċċju tal-Prosekutur Pubbliku Ewropew;
            
         
         
            
               (i)is-sħubija suspettata f’organizzazzjoni kriminali;
            
            
               (j)id-dettalji ta’ kontijiet miżmuma ma’ banek u ma’ istituzzjonijiet finanzjarji oħra;
            
            
               (k)in-numri tat-telefon, in-numri tas-SIM card, l-indirizzi tal-email, l-indirizzi tal-IP u l-kont u l-ismijiet tal-utenti użati fuq pjattaformi online; 
            
            
               (l)id-data tar-reġistrazzjoni tal-vetturi;
            
            
               (m)l-assi identifikabbli li huma proprjetà tal-persuna jew li huma użati mill-persuna, bħall-kriptoassi u l-proprjetà immobbli.
            
            
            
               C. Kategoriji ta’ data personali operazzjonali tal-kategoriji ta’ suġġetti tad-data msemmija fil-punt (c) tat-taqsima A li tista’ tiġi pproċessata fl-indiċi, limitata għal dak li huwa meħtieġ u proporzjonat sabiex l-UPPE jwettaq il-kompiti tiegħu ta’ investigazzjoni u prosekuzzjoni:
            
            
               (a)il-kunjom, il-kunjom ta’ xebba, l-ismijiet mogħtija u kwalunkwe psewdonimu jew isem assunt;
            
            
               (b)id-data u l-post tat-twelid;
            
            
               (c)in-nazzjonalità;
            
            
               (d)is-sess;
            
            
               (e)il-post ta’ residenza, il-professjoni u l-post fejn tinsab il-persuna konċernata;
            
            
               (f)il-kodiċijiet tal-ID, id-dokumenti ta’ identifikazzjoni u d-data tal-passaport;
            
            
               (g)id-deskrizzjoni u n-natura tar-reati li jinvolvu lill-persuna kkonċernata jew li ġew irrappurtati minnha, id-data meta twettqu u l-kategorija kriminali tar-reati.
            
            
            
               D. Kategoriji ta’ data personali operazzjonali tal-kategoriji ta’ suġġetti tad-data msemmija fil-punt (d) tat-taqsima A li tista’ tiġi pproċessata fl-indiċi, limitata għal dak li huwa meħtieġ u proporzjonat sabiex l-UPPE jwettaq il-kompiti tiegħu ta’ investigazzjoni u prosekuzzjoni:
            
            
               (a)il-kunjom, il-kunjom ta’ xebba, l-ismijiet mogħtija u kwalunkwe psewdonimu jew isem assunt;
            
            
               (b)id-data u l-post tat-twelid;
            
            
               (c)in-nazzjonalità;
            
            
               (d)is-sess;
            
         
         
            
               (e)il-post ta’ residenza, il-professjoni u l-post fejn tinsab il-persuna konċernata;
            
            
               (f)il-kodiċijiet tal-ID, id-dokumenti ta’ identifikazzjoni u d-data tal-passaport.